曉仙謠
作者：溫庭筠
朝代：唐

paragraphs: 玉妃喚月歸海宮，月色澹白涵春空。
銀河欲轉星靨靨，碧浪疊山埋早紅。
宮花有露如新淚，小苑叢叢入寒翠。
綺閣空傳唱漏聲，網軒未辨凌雲字。
遙遙珠帳連湘煙，鶴扇如霜金骨仙。
碧簫曲盡彩霞動，下視九州皆悄然。
秦王女騎紅尾鳳，半空回首晨雞弄。
霧蓋狂塵億兆家，世人猶作牽情夢。